**Referat fra instituttenes samtale med studiedekanen**

**om studiekvaliteten i 2017**

Tilstede 26. april 2018: Eirik Welo(studiedekan), Gro Enerstvedt Smenes (leder for studieseksjonen HF), Kyrre Vatsend (rådgiver HF), Bjørn Olav Utvik (instituttleder IKOS), Siren Leirvåg (undervisningsleder IKOS), Hanne Skramstad (studieleder IKOS og referent.)

**1)** Instituttet presenterer i løpet av 10 minutter status for studiekvalitetsarbeidet i 2017

Siren redegjorde for instituttets arbeid med studiekvalitet. 2017 var et år med mye fokus på utdanning, hvilket gir en viss drahjelp i arbeidet.

Som vår årsplan gir uttrykk for, var det allerede en satsning på en kultur for studiekvalitet i tråd med stortingsmeldingen, HFs og UiOs strategiske satsninger og vår egen årsplan som er utformet med konkrete tiltaksplaner; fellestiltak og tiltak for hver faggruppe.

På studiesiden har vi kalt satsningen prosjekt læringsmiljø, som har en tidsramme 2016-2018.

Noe av hva som er arbeidet spesielt med:

* Rekruttering: Nye bilder på alle studieretninger/studieprogrammer, et samarbeid med byrået Anagram, Facebook-sider for alle studietilbud, promoteringsfilmer for noen studietilbud, et samarbeid med Audun Bjerknes ved tidligere DmL.
* Studiestart: På instituttleders oppfordring møtte så å si alle vitenskapelige opp i mottaksuka under 2 av dagene, tirsdag og onsdag, der det var faglige seminarer og sosiale aktiviteter. Alle opplevde dette som en stor suksess
* Karriereseminarer for alle studieretninger på BA har fungert særs godt. Ex-studenter i jobb som har vært invitert til å holde presentasjoner virker nært, konkret og betryggende for BA-studenter som lurer på hva studiet kan gi av jobbmuligheter.
* Oppfølging av studenter:

Bachelor: Studentene på språkemnene følges tett opp og det kan se ut som innføringen av 10+10 ordningen (10sp emner i første semester og utover, samt språkundervisningen gjennom 3 år) fører til at flere gjennomfører. Det prøves ut ulike ordninger ved de forskjellige emner/faggrupper hvor det er for tidlig å si noe endelig om resultatene nå.

Master: Fra og med høsten 2015 innførte man flere tiltak på alle masterløp på IKOS, etter modell fra omstillingsprosjektet CHINP: Tett oppfølging av studentene gjennom hele løpet: flere obligatoriske emner, mentor ordninger, overnattingsseminarer, 30sp masteroppgaver. Tiltakene har gitt langt bedre gjennomføring, viser her til tableau analyser sendt fakultetet tidligere.

**2)** Samtale rundt nøkkeltall for instituttets studieprogrammer

De IKOS-baserte BA-programmene har mottatt 597 førsteprioritets-søknader. Dette er 8,5 prosent mer enn ved opptaket våren 2017, noe som er gledelig, ikke minst i forhold til at HF samlet har en nedgang på 1 prosent. Tallet for IKOS har vært økende hvert år siden 2014. Vi skal imidlertid legge merke til at tallene spriker mellom studieretningene. Og om vi ser bort fra de to retningene Midtøstenstudier med persisk og Midtøstenstudier med tyrkisk, som ikke hadde opptak i fjor, har vi samlet sett en nedgang på 3,3 prosent. Resultatene pr. studieretning er slik:

India-studier med hindi - 11 prosent

Japansk med Japan-studier + 7 prosent

Kinesisk med Kina-studier - 4 prosent

Kulturhistorie - 13 prosent

Midtøsten-studier med arabisk + 3 prosent

Midtøsten-studier med persisk + 14 prosent (forrige opptak 2012)

Midtøsten-studier med tyrkisk + 59 prosent (forrige opptak 2016)

Religionshistorie + 7 prosent

Religionshistorie årsenhet - 39 prosent

Til MA-programmene våre er det en samlet nedgang i førsteprioritetssøkere på 7 prosent. Tallet ligger likevel betydelig over 2015 og 2016, og på master er det i mindre grad en klar sammenheng mellom førstepri-søkere og hvor mange som faktisk starter studiet. Her får vi bedre indikasjoner i løpet av sommeren 18 etter at søkernes kvalifikasjoner er gjennomgått. Det er likevel klart at rekruttering til master-studiene er noe vi må holde fokus på framover.

* Gjennomføring av grader

Tableau-verktøyet har gitt oss mye bedre muligheter til å følge studentenes gjennomføring av gradsløpene. De gir en rik kilde til informasjon om mange forhold og det er fortsatt mye å utforske. Så langt har vi på godt og vondt fått klar informasjon om gjennomføring og frafall.

På Master kan vi se at det arbeidet vi har lagt ned de siste årene i utformingen av nye masterprogrammer og oppgradering av eksisterende har gitt resultater. For få år siden lå vi godt under snittet på HF i gjennomføring på normert tid. I dag ligger de fleste av våre studieretninger langt foran. For det siste kullet det finnes tall for, de som startet høsten 2015, er HF-snittet 29 prosent gjennomføring på normert tid. På IKOS ligger religionshistorie og Chinese Society and Politics på rundt 50, Europeisk kultur på 55 og Museologi og kulturarvstudier og Middle East Studies på 65. East Asian Culture and History henger etter med 16 prosent, mens Modern Japan og Sør-Asia-studier bare hadde én student i dette kullet.

På AMS-bachelor er situasjonen generelt ganske problematisk. For det siste målte kullet, de som startet høsten 2014, er gjennomføring på normert tid så lav som 10 prosent, og tendensen har vært fallende. Her er det åpenbart mye å ta tak i når vi nå reformerer alle studieløpene på bachelor. Forhåpentlig kan vi lære noe av de grepene som har vist seg vellykkede på master, med å sikre bedre oppbygging og sammenheng i studiet og tettere oppfølging.

* Fakultetet gjorde også oppmerksom på at sp-produksjonen per student bedret seg for tredje år på rad. Som mulige grunner nevnte IKOS flere søkere, bedre gjennomføring på førstesemesteremnene i arabisk, japansk og kinesisk, rendyrking av språklærere, faglig-sosiale tiltak. Fakultetet mente at IKOS kunne kontakt IMK og høre om deres opplegg for bachelorveiledning
* Fakultetet meldte inn bekymring rundt den lave mobiliteten på religionsvitenskap og kulturhistorie. Hva vil IKOS gjøre med det?

IKOS har jobbet med dette i mange år, uten resultater. Fra ledelsens side ligger det en klar forventning i eierskap til denne problematikken i utviklingen av de nye studieprogrammene for de to fagene. Om ekskursjoner, som det nå har vært på Sør-Asia og kulturhistorie inspirerer studentene til semesterlange utenlandsopphold: Det er for tidlig å si. Kan hende ekskursjonen til India vil virke positivt på gjennomføringen for Hindi og for det obligatoriske utenlandsoppholdet underveis i studiet.

**3)** Instituttet redegjør for videre oppfølging av igangsatte tiltak og planer for konkrete tiltak for kommende år.

Årsplanarbeidet generelt: Tiltaksplanene for alle fag, samt fellestiltakene virker samhandlende for hele instituttet og fagenes egne tiltaksplaner gir et større eierskap til å iverksette og gjennomføre ulike tiltak på undervisningssiden. Det har vært og blir nedlagt mye arbeid i å utvikle og implementere årsplanene/tiltaksplanene. Faggrupper møtes jevnlig, faggruppeansvarlige møter ledelsen en gang i måneden, instituttet har seminarer for alle ansatte, et større dagsseminar en gang i året, og opp til to kortere seminarer hvert semesteret viet undervisning.

* Vi viser til årsplan 2018-2020:

<http://www.hf.uio.no/ikos/om/strategi/%C3%A5rsplan%20IKOS/>

Spesielt kan nevnes:

* Etableringen av nye bachelorprogrammer på religionsvitenskap, kulturhistorie og de 4-årige grader innen kinesisk, japansk og arabisk.
* Oppfølging av programmene på master og revideringer av studieretninger.
* Prosjekt Sør-Asia: Grunnet synkende rekruttering år etter år til både bachelor og master innen Sør-Asia studier og få studenter på emner og dertil lav gjennomføring har IKOS iverksatt et prosjekt over 3 år som har ulike tiltak og evalueringer for å fremme rekruttering og gjennomføring.
* Innføring av Canvas
* Sensorveiledninger på alle emner
* Implementering av normene for undervisning, pensum og vurdering